text:
La gnove politiche
In Friûl l’afâr nol jere par nuie clâr, ancje par vie che il Stât talian, voie o no voie, al veve pierdude la vuere e la Jugoslavie di Tito le veve vinte.
I aleâts, al ven a stâi i mericans e inglês, no vevin une idee clare su ce fâ dal Friûl. Tito si jere implantât za a Triest e al veve slungjadis lis grifis fint a Gurize e cualchi troput di soldâts dai siei a vevin mostrade la muse tal Friûl di là de Tor.
Tocje ancje dî che i furlans no ju vevin di bon voli, fûr di chei che a vevin scombatût dutune cun lôr tant che partigjans.
Cussì cualchi furlan al à fevelât di une republiche furlane cjapade dentri te federazion jugoslave. L’afâr al à stiçât i furlans che a olsavin pensâ a la indipendence dal Friûl, ma ancjemò di plui chei che a vevin denant dai voi dome il stât talian…
La ghenghe dal nazionalisim talian e profità, butantsi tant che il mus te semule. I aleâts a ciririn di meti sù un confin e a preparavin trê liniis, chê russe, chê francese e chê inglese, che biel ad ordin si tignivin dal ôr de Tor (russe) fint sot lis monts di là di Gurize (inglês).
Se no si faseve i talianiscj – a contavin i gjornâi – si riscjave di deventâ sclâfs.
Tal batibui e restà sapulide la idee di un Friûl indipendent, che nol varès displasût ai aleâts: lôr no vevin mai dit clâr dulà che al varès vût di jessi il confin da la Italie des nestris bandis.
Si che duncje, passade la scalmane dai confins, cun ducj i dispiets che si pues imagjinâsi te fin di une vuere, al scomençà il cantin dal implant di dâ al stât talian (la «Costituzione»).
In Friûl la int e jere pal plui de bande dai predis cun cualchi afiet pal socialisim, massime i operaris che lu vevin cjapât sù pal mont.
La vuere e veve semenât ancje un pôc di comunisim, intant che la siorie – patriotiche e nazionâl – e restà grampade a lis ideis dal risorziment talian. Cussì la int e finì cul intropâsi in cuatri partîts: chel liberâl, chel socialist, chel comunist e massime chel de democrazie cristiane che al cjapave dentri chei che a jerin stâts cul partît popolâr di Sturzo e la grande fete de Azion Catoliche cu la fonde des parochiis ben rezudis dai plevans furlans.
Ma il Friûl al vevial di vê une sô muse regjonâl in Italie o vevial di jessi glotût dal Venit?
Su chest cantin al nassè il M.A.F. (moviment autonomist furlan) che al scombateve par une regjon dome furlane de Livence al Timâf.
I furlans a jerin une int di no confondi cui venits: a vevin la lôr lenghe, la lôr vite e il lôr interès.
Il gjornâl Patrie dal Friûl al nassè par chel (1).
Al jere il cricâ dal dì de cussience etniche e politiche furlane.
Al varès podût fâ strade se nissun si fos impensât di copâlu di piçul.
Ma il vescul di Udin al fasè capî ai predis che a vevin di tignî sù la democrazie cristiane; socialiscj e comuniscj a viodevin masse lontan par impaçâsi dai interès dal piçul Friûl, chei altris a vevin tal cjâf la Italie, e cussì nol podè cressi e fâ ce che al varès podût fâ.
Ma almancul la storie de autonomie regjonâl furlane e le indenant ancje se e fo miscliçade sul plui biel cun Triest, par vie di chê Vignesie Julie che a zontarin al ultim moment. I nestris deputâts a àn simpri vude chê di molâ par no intrigâ la politiche di Rome!
Ma Triest nol jere ancjemò Italie, e cussì i talianiscj no lassarin nassi la autonomie dal Friûl par spietâ la sorte di Triest.
A di un che al mole si domande simpri di molâ di plui!
La gnove cunumie
In timp di vuere dut al jere bon ce che al jemplave lis busis de tessare.
Ma dopo? In Italie nancje pensâsi di cjatâ vonde lavôr par vivi. E alore? Il furlan al tornà a scugnî lâ pal mont par vivi lui e la sô famee.
E scomence la Ete de migrazion gnove.
Dulà si podevial lâ?
La Argjentine di Peron e vierzè lis puartis. Dal ’45 al ’52 i furlans si indreçarin di chê bande. A miârs a rivarin là jù e si messedarin cu la vecje migrazion, che e fevelave ancjemò furlan.
Pal plui a restarin là jù, parcè che la Argjentine a lave al mancul; vivi si podeve, ma no meti vie par tornâ a implantâsi chenti.
Planchin planchin si vierzè cualchi altre puarte: magari cul contatôr, ma si podeve lâ a fâ une palanche in Australie e ancje in Svuizare.
Tal Belgjo a gjavâ cjarbon a mil metris sot tiere si podeve lâ cence tancj fastidis!
Par cualchi an il Venezuela al è stât pai furlans un paîs di fâ bêçs.
Po il Canadà al à vierzudis lis sôs puartis, ancje se dome in sclese.
Cuasi ducj chei dal Canadà si son plantâts là vie, si son fats un bon non, une buine posizion tant di someâ i plui fortunâts dai furlans pal mont.
Ma migrâ al vûl dî ancje lassâ, e il Friûl dopo de vuere al à pierdude cetante int, che e podeve tirâlu sù.
Da Udin in sù il Friûl nol à paîs che nol sedi calât di numar; cualchi paîs ancje dal 50% e plui.
Al è un cantin che al fâs vignî i sgrisui.
I nestris sorestans a someavin che no si inacuarzessin e che a vessin chê di salvâ la Italie, o i operaris, o la religjon.
Nissun partît si impensave che al jere di salvâ ancje il Friûl e il so popul.
Intant il stât talian al rivave adore di fa il «meracul» di metisi in pîts e di cjapâ la strade da la industrie e dai afârs.
Il boom (meracul) industriâl al someave fermâsi a Mestre, po a Conean e a Pordenon. In Friûl industrie e afârs a stentavin a rivâ, nancje che al fos stât cualchidun pront cu la sieraie.
La veretât e je che la int a viveve miôr, nol mancjave ni pan ni companadi, ma i cjamps a jerin simpri plui pustots, lis monts e lis culinis simpri plui bandonadis: ancje chês cuatri centrâls eletrichis a nassevin par fâ lâ indevant machinaris di fûr dal Friûl.
Cualchidun al rugnave che il stât talian nus tratave piês di une colonie africane: ma talianiscj e impiegâts talians tai uficis a ripetevin ufindûts che dut al jere talian.
Ancje la glesie si jere inflapide e no someave inacuarzisi di ce che al steve sucedint in Friûl; salacor par vie che e crodeve di jessi tal sigûr, sint rivade adore di meti il tamon ta lis mans de democrazie cristiane.
Comuniscj e socialiscj a viodevin i afârs gjenerâi de classe dai operaris e, pûr che al fos stât lavôr ben paiât in Italie o ancje in Europe, a tasevin: se a vuacavin al jere di pensâ che e jere politiche, ma no furlane.
I talianiscj a tornavin a olsâ pensâ che i furlans a vevin di murî come furlans, e la Filologjiche e cirive di salvâ il furlan, par ingrumâlu in cualchi museu. I militârs, mo, a cressevin di numar e di impuartance. Propit in Friûl a soreli jevât e passave la «tindine (cortina) di fier». Il «mont libar» al veve chenti di difindisi midiant de organizazion de N.A.T.O.
Cussì il Friûl al fo invadût une altre volte dai soldâts, che a vevin di difindi in Friûl mieç mont de tristerie di chel altri mieç.
A àn jemplât il Friûl di casermis, di fuartins, di bunkers, di fusetis e di canons, dal Cansei fint a Monfalcon. Si son plantâts là che ur plaseve, tant che a fossin stâts parons spotics.
La int e veve di tasê: ur devin sore cuatri solts, magari dîs agns dopo.
Simpri ai furlans, ur tocjave di no fâ sù cjasis, fabrichis, taiâ lens, vierzi canâi…par salvâ la Italie e il mont ocidentâl.
Diu nus vuardi a protestâ: al jere un onôr sacrificâsi pe patrie e un vantaç murî par jê.
Buzaris che a àn simpri costât ae puare int furlane.
I gjornâi in Friûl no tocjavin il cantin: i sorestants a fevelavin dal Sputnik, e la int si incocalive, ancje se fruts e fantats a lavin a scuele a pleton, che al coventave fâ sù e slargjâ lis scuelis di ogni bande.
A viodi ben e mâl messedât dutune, tocje pensâ che il Friûl al leve mâl, ma al miorave par vie che chei dongje si ingrassavin simpri di plui e alc dal lôr bielstâ al travanave ancje in Friûl.
pre Josef Marchet e pre Checo Placerean
I CLASSICS. 17 – CUINTRISTORIE DAL FRIÛL La albe de nestre Patrie............
La gnove politiche


c: text/html

text:
La solitudine del tennista più che un monologo è un tentativo di dialogo, anche se che resta senza risposta
Ma il suo continua a essere è un dialogo senza risposte
Sulla scena c’è un tennista, solo; gioca contro un avversario che in realtà non si vede e mai si sente; forse è dietro le quinte e di lui nulla si sa, se non ciò che il tennista in scena racconta di lui. Con il suo avversario, il tennista parla, discute, ricorda, si arrabbia, per poi sfidarlo, deriderlo, accusarlo, minacciarlo. Ma il suo continua a essere è un dialogo senza risposte. E allora il nostro tennista gioca anche la carta di coinvolgere il giudice di gara e il pubblico: interlocutori prediletti, eppure invisibili (nel caso del giudice) o troppo distanti per poter interloquire con lui (il pubblico). Questi messaggi lanciati al vuoto, queste domande senza riposta, questo racconto di sé, che cerca complicità e reazioni, ricostruiscono la storia tragicomica di un tennista nato con “la fortuna di odiare il tennis e la sfortuna di avere il talento di un campione”. Non avrebbe mai voluto giocare a tennis, lui, se non lo avessero costretto e così facendo non avesse scoperto di avere un talento fuori dal comune…
Guarda il trailer:
Leggi un frammento:
E alore o capis dut, dret e ledrôs, vonde e non avonde
E cusì o ven fûr da la doce e voi fûr tal scûr da la sere, di chês lustris, clipis di vierte, lizeris, che tu rivis a viodi plui lontan di cuant che al è dì e tal cjâf tu âs une musiche; ti si è piade tal cjâf di bessole, migo tu le âs sielzude tu, come se il juke box al si fos piât di bessôl. E intant che tu sivilis chê musiche (fischia! La musica è la stessa della suoneria?), lôr a son propite li, sot dai tiei voi. Jê dome un tic poiade intor di un arbul, un tei, mi pâr, lui che la sburte pene un pôc cuintri. Jê e je alexia, lui chel cudumar dal fi dal paron. Jê la cognòs: no disarès une biele, casomai une che cuant che ti cjale a ti impie … ogni joibe ven a viodi lis partidis al campo di tennis e va ator di un campo a chel altri e jo mone di stupit mi eri metût tal cjâf che e vignis li par impiâmi, par viodi il gnûf fenomeno dal tennis, par viodi trop che o eri brâf e magari ancje biel. E cumò invezit e je li che e supe il lavri dal cudumar. E alore o capis dut, dret e ledrôs, vonde e non avonde. Tu vincis a tennis, ma no tu sês a vonde brâf par vinci fûr dal campo. No soi a vonde par jê. Cui soio jo? Un fi disgraciât, cence pari e che par lavorâ al à di fâ fente che a i plasi il tennis. E dut il ledrôs lu capis dopo, doi dîs prime dal torneo, cuant che il paron mi clame ta il so ufizi, al siare la puarte e a mi dîs ancjemò che “sei bravo bravissimo ma non abbastanza” e jo alore o cjati il coragjo di dî non capisco e lui al mi fâs capî dut: “non puoi essere abbastanza bravo per battere mio figlio. Se vinci perdi il posto. Tutto qui.” E jo alore o capis dut. O capis che a mi tocje pierdi cuintri di un fighetut bon di nuie. No soi migo stupit, le vevi za nasade, ma no crodevi che so pari al rivàs a tant. E a mi rugnave ancje di pierdii denant di alexia. Che magari a cambiave idee e il lavri lu supave a mi .

robotstxt: allowed

filter: keep


text:
1
Il 1 (I par numars romans) al è un an dal secul I.
Acjadiments[cambie | modifiche il codiç]
- August al nomine Ariobazano II re di Armenie.
- Gaio Cesar e Lucio Emilio Paolo a son elets consui
- I Romans a costruissin l'acuidot Aqua Alsienta.
- Ovidio al scrîf lis sôs Metamorfosi. Al publiche ancje l'Ars Amandi, opare elegjiache in trê libris sul art di amâ.
- Titus Livi al scrîf la Storie di Rome (Ab Urbe condita)
- Il Budisim al è introdusût in Cine
- Al ven fondât il Ream di Axum
Nassûts[cambie | modifiche il codiç]
- Lucio Junio Anneo Gallio, proconsul roman, fi di Seneca
- Quintilio Varo, politic e gjenerâ roman, fi di Publio Quintilio Varo e di Claudia Pulchra
Muarts[cambie | modifiche il codiç]
- Zhao Feiyan, imperadore asiatiche.
- Amanishakheto, re di Kush


text:
Tal mieç di tantis fufignis e garabatulis, e je tante int che chest Istât e à cjatât il timp par dâsi dongje cun nô “sot dal tei” dal so paîs cu la braùre di dimostrâsi furlane. Cuntun at di responsabilitât e di amôr pe sô tiere e pe sô identitât, e à sielzût di fâ come i nestris vons, che al timp des viciniis si metevin dongje par frontâ i problemis de lôr comunitât. E nus à dât acet ator pal Friûl scoltant lis nestris vôs, ma soredut cjapant la peraule e dantnus la sô vision des robis.
◆ O vin di ringraciâ une vore lis aministrazions e lis associazions che nus àn judât a puartâ indevant chest biel zîr di incuintris in cetancj puescj: di Cjarlins a Cormons, di Plasencis a Cuar di Rosacis, di Tumieç a Roncjis, di Cjopris a Glemone, di Tavagnà a Risan, di Spilimberc a Lignan, fin a Vilegnove di Sant Denêl. Intal progjetâ chest lâ a torzeon pal Friûl cun Dree Valcic, Dree Venier e Diego Navarria, che o ringraci adun cun ducj i colaboradors par vê poiât e cjapât part a cheste iniziative, no varès imagjinât di cjatâ tante presince e calôr ma soredut tante voie di jessi scoltâts di bande dai furlans.
◆ In chescj incuintris o sin restâts distanziâts, ma no distants: anzit l’afiet pal nestri gjornâl al cres e pardut a son vignûts fûr biei dibatits, dulà che lis personis a àn vût plasê di pandi lis lôr ideis, contâ lis lôr esperiencis, resonâ sul stât presint des robis e sul avignì che nus spiete. Un avignì che a tancj ur somee ledrôs, e che ducj a considerin pussibil sledrosâ dome intune maniere: tornant a scuvierzi la nestre identitât, e lis lidrîs che nus pein ae nestre tiere. La nestre fuarce e je simpri stade la voie di no pleâsi al destìn e di organizâsi cuntun sens di comunitât: une robe che e somee vignî mancul cul individualisim che al marche la societât di vuê. Ma par no jessi scancelâts inte omologazion al covente tornâ a sintîsi speciâi, unics, origjinâi, come che la Storie nus à fats: ni miei ni piês di chei altris, ma diferents.
◆ E je cheste la riflession che plui di dutis e je vignude fûr di chescj incuintris fats sot dai arbui dai nestris borcs, scoltant la memorie dai testemonis de nestre antighe democrazie paisane: dai teis, dai maronârs, dai cjastenârs, dai cjariesârs dulà che une volte i cjâfs di famee a decidevin dut ce che al jere di fâ pal paîs. Insiemi. Dant vôs a ducj e cjatant un acuardi pal ben di ducj, cence spietâ che a rivin imposizions di inaltrò. Si clame autonomie, e e fâs part des nestris lidrîs. ❚


text:
Sants Canzi, Canzian e Canzianile, martars (Ai 30 di Mai).
Canzi, Canzian e Canzianile, che une tradizion antighe ju dîs fradis, a son stâts copâts al inizi dal secul IV, sot dai imperadôrs Dioclezian e Massimian, e sepulîts «ad Aquas Gradatas». Te stesse localitât, che cumò si clame «Sant Canzian», e je stade cjatade che nol è trop une basiliche une vore antighe dedicade ai fradis Canzians e fintremai il sepulcri cui vues dai trê cuarps. La venerazion tai lôr confronts e je testemoneade dai scrits di Sant Massim di Turin (sec. V), di une preziose cassute cu lis lôr relicuiis de fin dal sec. V conservade inte citât di Grau e dal distic di Venanzi Fortunât (sec. VI) là che al racomande: «Se tu vessis di rivâ te citât di Aquilee – tu varessis di venerâ soredut i Canzians amîs dal Signôr». Za inte alte Ete di Mieç, li al jere un munistîr dedicât a di chescj martars e a Sante Marie. La venerazion pai martars Canzians si jere slargjade za te antichitât in dut il teritori de Italie setentrionâl (Lombardie), in chel dai Francs e dai Gjermanics.
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Aromai no passe zornade che la television e ducj i mieçs di informazion o disinformazion dal Stât no vegnin fûr cun câs di intolerance, di malinfidence, di asse cuintri dai “forescj”. E par forescj si intint prin di dut chei ch’a vegnin di fûr da l’Italie, par passâ, planchin planchin, a chei ch’a vegnin di fûr de regjon. E stant che la puritât dai vignadiçs e je di riunde meridionâl (no si à mai sintût a fevelâ di un flus che di ca sù al ledi par in jù), ve che a un cert pont une buine part da l’Italie si cjate cuntune brute pice. E, grate che ti grate, e je une pice che i benpensants le clamin razisim.
A part la grande confusion, la imprecision, la deformazion dai fats, che di un câs a fasin un cjiscjel, o pensìn che e sedi une buine ocasion par lassâ di bande la retoriche, che cun chê no si cumbine nuie, e di cjalâ in muse la realtât, cirint di no spaçâ par carognis chei che a palesin un mâl che al è. In câs, a saran carognis chei che·chest malstâ lu àn inviât, promovût, judât, e che no fasin nuie par meti rimiedi.
Se dopo cent e passe agns di Italie unitarie, prime risorgjmentâl, po fassiste, po antifassiste, si cjatìn denant di dôs Italiis e di un Nord che nol pò plui digjerî la invasion dal Sud, al è clâr che no si trate plui dome di une matetât.
UNITÂ REPEÇADE_ Al è alc che nol cuadre tal mût che cheste Italie e je stade repeçade. Cjalant i fats, tocje che la unitât de spice des Alps fin ae ultime ponte di tiereferme e jere plui une sflocje o une ilusion o une prepotence che no une realtât. Si tratave di un disen politic che nol tignive cont des realtâts culturâls, storichis e etnichis. Come meti adun plui cualitâts di fasûi e po scjassâ dut tun tamês sperant ch’al salti fûr il fasuli standart. Al sarès stat un delit, parcè che si varès staronzade dute la diviersitât e la ricjece par fâ vignî fûr une robe bastarde e sterpe.
Cumò; tune clime plui libare o plui slavrade, cualchidun al tache a dî “Vonde!”
E al passe par trist dome parcè che al vise la comunitât statâl dal malstâ che al è, che si lu sint in ducj e che si à pôre a pandilu. O pôre de religjon o pôre de politiche o pôre de publiche impinion. Salacor al è rivât il moment di tornâ a clarî la cuistion
Che l’Italie e sedi fate di int di diferente no je une invenzion di chel o di chel altri. E je une constatazion confermade de legjslazion statâl che no jere tant cjalde pai particolarisims. Parcè ano fatis lis regjons? Parcè certis regjons sono a statût speciâl? E cualis sono a statût speciâl: chês plui vualivadis o chês là che la diference e je plui marcade, adiriture etniche, di gjernazie, di cocje?
Cuant che si tratave di fâ l’Italie, tant de bande catoliche che de bande laiche, si fevelave di federalisim. Une idee che no si pò no cjatâle juste, par ducj, ancje se la reson dal Stât o la prepotence dal plui fuart no le àn lassade madressi.
SALVÂ LA DIVIERSITÂT_ L’Italie e à une sô ricjece te diviersitât e dome salvant la diviersitât tune unitât plui largje si pues dî che la convivence e je positive. Se par jessi talians, ch’al è un fat prin di dut politic-ministratîf o vin di staronzâ il cjâf ai todescs e ai furlans e scurtâur lis ongulis e i pîts ai meridionâi, si capìs che une Italie dal gjenar e sarès une disgracie. Cjalade di ogni bande, ancje par ledrôs. Duncje la division in regjons e va tignude, e va rinfuarçade, cumò che no ’nd è plui pericui di fuarcis centrifughis. Ancje par chel decentrament ministratîif ch’al sares spieli di modernitât, di maturitât e di sintiment.
La diviersitât e salte cuant che si scomence, a pueste, a meti adun in forme disordinade, prepotente e ricatatorie, fuarcis diferentis. Al sarès come cumbinâ un matrimoni fra int che no si vûl o che no je ancjemò preparade a vivi insieme.
Il miscliçâju par fuarce al jude a odeâsi no a volêsi plui ben. Parcè che il vivi insieme al è un ben cuant che al è cirût e bramât no cuant che al è imponût.
DISLIDRISAMENT_Duncje un Stât al à di fâ il pussibil par che ogni talian al puedi vê la pussibilitât di vivi a cjase sô, te sô clime fisiche e culturâl. Al da di plui parcè che al è in armonie cun dute la sô storie e al sa di lavorâ par un doman ch’al è so e dai siei fîs. Lassant la sô tiere, si cjatarà dislidrisât e al varà simpri ce pierdi. Se al tornarà cjase al varà pierdûts i agns de “profugance”. Se al restarà lontan al varà pierdûts i valôrs e i peams de sô tiere di riunde. L’emigrazion no je mancul dure fasint mancul chilometris o passant mancul frontieris. Chest esodo dai meridionâi viers il Nord, chest “viaç de sperance” come che lu àn clamât, in realtât al à servît dome a sfurnî i pâis là jù e a ingrumâ ca sù int disadatade, che si è cjatade cence lidrîs e cence pomis, distacade de sô risultive e no preparade a supâ 1’aghe de tiere che si jere sistemade.
Cussì o vin viodûts paîs a deventâ citâts, là che plui che convivence e jere grande confusion culturâl. Si lassave cori dome parcè che i bassarûi a puartavin mandopare e a consumavin i bêçs tal lûc di emigrazion. Cumò che no si à plui dibisugne di lôr, a Milan, a Torin e tes zonis industriâls dal Nord si scomence a berlâ cuintri di lôr. Ma lôr no puedin tornâ jù, parcè che ur son nassûts i fîs e i nevôts, che si cjataressin mâl ancje tornant tes tieris dal soreli.
Chest par chel ch’al rivuarde il “triangul industriâl”, là che i meridionâi a son vignûts a rimpolpâ la culumie adatantsi a dutis lis voris e a dutis lis umiliazions.
NISSUN RIVUART_Diferent il câs di altris tieris, come par esempli il Friûl, là che no son rivâts cu·la valîs di carton, ma cun tant di lauree o di diplome o di gjachete cu lis steletis. Nojere une int disperade che e rivave a domandâ un toc di pan adatantsi a fâ robis che chei dal puest ur puçave di fâ. Chi di nô i furlans a àn continuât a fâ i contadins, i muradôrs, i operaris, e lôr a àn cjapade in man la scuele, la ministrazion, lis puestis, l’esercit, la polizie, i tribunâi e vie; in pratiche i puescj di comant. La leç ur dave dirit e par chel plui di un si à sintût in dirit di alçâ la vôs, di sbeleâ i furlans, di tratânus di biadaçs e di indurmidîts. Soredut si son sintûts fuarts de fuarce dal Stât, che ur dave titui e timbris, e no àn vût pêl di rivuart par chê realtât plui vecje e plui vere de leç, che e je la int, cul a sô storie, cu la sô lenghe, cul so mût di fâ di sigûr diferent dal lôr. Gjavant cualchi ecezion, si pò dî che no àn fate cuissà ce fadie par adatâsi. Parcè che si sintivin legjitimâts dal podê centrâl. E nissune istituzion, ni statâl ni gleseastiche no ur à mai domandât, in cambi dal pan che a cjatavin, un tic di sensibilitât e di rispiet pe gnove realtât.
PRECEDENCE A LA NESTRE INT?_Cumò che il contest sociâl e economic al è gambiât, ancje i furlans a àn tacât a domandâsi se, par câs, nol sarès plui just, a paritât, dâi la precedence a la nestre int, in non di chê diviersitât che o vin dit prime. Nissun furlan nol disarà che nô o sin miôr di lôr, ma dome un prevignût o un vendût nol viodarà la diference, e grande, fra nô e lôr. Chest al è sucedût soredut par dôs resons: che i furlans a àn tacât a studiâ di plui e duncje il materiâl uman pai uficis e pe publiche ministrazion al è; che i puescj di lavôr si ridusin simpri di plui e duncje ogni om di sintiment al dîs che, a cjase sô, la cjadree i tocje prime a lui. No si pò pretindi il contrar. Al sarès catolic, ma no uman.
Ce si puedial fâ, denant di chest malstâ che di sigûr al cjaparà simpri plui pît?
Batisi par che la riforme de publiche ministrazion e cjapi simpri di plui la dimension regjonâl in dut. Al rint di plui, al è plui onest e al è plui rispietôs di chei valôrs che a vegnin prime de unitât d’Italie.
Pretindi che la int che si è riplantade chenti e capissi che culì e je un’altre tiere, un’altre int, un’altre culture. E come che lôr, a cjase sô, a van indenant tes lôr tradizions sbombantsi de unitât taliane, cussì a àn di permeti che ancje i furlans, in Friûl, a puedin vivi di furlans, cence jessi obleâts a jessi i unics in Italie a sacrificâsi par une ideologjie. Che a cirin di adatâsi, di cognossinus, di insedâsi in chest nestri ambient culturâl e religjôs cun creance e cun delicatece. I furlans no ju pararan fûr istès, ancje parcè che a son bogns di bruntulâ dome cuant che nissun no ju sint. Se invezit a ciraran di deventâ dai nestris, a cjataran ancje un bon stâ. No par nuie nol torne jù nissun. Se podopo a cjatin scrit su cualchi mûr cualchi peraulate, al è il minim che un popul invadût e umiliât in ogni forme al puedi fâ. O din dut, si lassìn puartâ vie dut; no vino propit nancje di rugnâ? Alore copaitnus daurman! Ma par podâ da un judizi obietîf, si varès di disledrosâ la situazion. Tant a dî fâ une leç là che i furlans a puedin invadi ducj i ufizis dal Sud. Par cumò, stant che al è ver il contrâr, nus tocje di cjapâ il dam e lis colpis; stupits e triscj. E il Stât che al è il prin responsabil di cheste porcarie, al à il coragjo di fânus ancje la predicje.
La Patrie dal Friûl, n 6 Jugn 1988 ❚
pre Antoni Beline
IL FERÂL. L’Italie raziste, o ben: l’ore dai conts............
Aromai no passe zornade che la television e ducj i mieçs di informazion o disinformazion dal Stât no vegnin fûr cun câs di intolerance, di malinfidence, di asse cuintri dai “forescj”. E par forescj si intint prin di dut chei ch’a vegnin di fûr da l’Italie, par passâ, planchin planchin, a chei ch’a vegnin di fûr de regjon. E stant che la puritât dai vignadiçs e je di riunde meridionâl (no si à mai sintût a fevelâ di un flus che di ca sù al ledi par in jù), ve che a un cert pont une buine part da l’Italie si cjate cuntune brute pice. E, grate che ti grate, e je une pice che i benpensants le clamin razisim.


text:
18 giugno 2007
VTC in Cjargne: la trasmission di Marino Plazzotta
Cheste e je une pontade de rubriche televisive che e va in onde su la emitent che si cjape dome in Cjargne o su internet.
Jo i ai domandât a Marino di fâ la rubriche par cjargnel e no par talian e o speri tant che dopo di cheste pontade, al continui cussì!
1 commento:
- Scovacis ha detto...
-
Orpo ma sul serio Marino la faseve par talian? Cussì la trasmission e je une cane! Bulo! Tu viodarâs se nol varà un grum di preseaments.
Amancul tai media che a son orâi cirìn di tignî bot, che li o partìn zà plui a la pari che tai media scrits.
- 20/6/07 15:42


text:
LA BANCJE DI CIVIDÂT
Tal ultin numar dal Vuestri mensîl o ai let un articulut indulà che o vês ripuartade la notizie che la Bancje di Cividât e à metût a disposizion dai siei clients une cjarte di credit in lenghe furlane, lamentantsi dal fat che cheste cjarte e à pôc di furlan.
Cheste vuestre «sgrife» e je duncje une gnove conferme di chê detule furlane che e dîs «svuarbimi un voli» [indulà che si marche che i furlans no son mai contents soredut des ideis e des propuestis di altris furlans].
Par ce che al rivuarde la cjarte, l’ûs dal non par talian Banca di Cividale al è necessari par garantî la circolaritât de cjarte stesse di bande dal sisteme interbancjari: se nol fos stât ripuartât il non uficiâl de Bancje, la cjarte no varès podût jessi ni ricognossude ni doprade.
[Par altri, Us ricuardi ancje che, dongje de scrite «valôrs de nestre tiere», a son ripuartadis in lenghe furlane e ripetudis in inglês dutis lis informativis de cjarte stesse (non dal titolâr de cjarte, validitât e v. i.) cence doprâ la lenghe taliane. La dople indicazion e je fate propit par garantî il funzionament dal imprest di credit].
Duncje. Prime di criticâ la libare iniziative di une Bancje dal teritori, fate par altri cence vê e cence domandâ nessun jutori o contribût public, al sarès miôr che si informassis plui a font su lis normativis.
Cun salûts di rispiet
DOTÔR LORENZO PELIZZO
Cividât, 19.6.2009
AL RISPUINT IL DIRETÔR DREE VENIER:
Plui che la detule che al cite lui, a nô nus somee che chest al sedi il câs de abitudin dai furlans di sustâsi masse ae minime critiche. Par di plui par une batude, come che e je la «sgrife». Se Lui al à vût mût di lei la Patrie a son tantis lis iniziativis che o vin fevelât benon di lôr, e dutis di furlans. Par esempli, stant che Lui al è ancje President de Filologjiche, i biei Dvd par fruts «Omenuts». Cun di plui, de cjarte e fevele – in maniere giornalistiche e no cu lis batudis – Elena Zanussi propit ta chest numar, te sô biele inchieste su lis impresis che a decidin di doprâ il furlan. Une inchieste che e je durade ben trê pontadis, tant par dî il morbin che o varessin dome di «svuarbâ».
Il fat al è che a lei il titul dal comunicât stampe «la prime cjarte di credit in lenghe furlane» si jerin ingolosîts no pôc e par chel che o sin restâts mâl. O savìn che la lenghe taliane e je la uniche che e vâl in maniere uficiâl, migo si spietavin di viodi dut in marilenghe, ma almancul il non de bancje par furlan sot di chel talian (magari cuntun colorut ancje plui smamît), chel si spietavin di leilu. Ce vuelial, nô o vin ancjemò tai voi lis insegnis des bancjis in Trentin par talian, todesc e ladin (il bielon «Cassa dal Sparagn»)…
Sui contribûts no vevin dubis che la Bancje di Cividât e fasès (e e ves di fâ) cence, come che al è par dutis lis impresis nomenadis te inchieste che o disevi parsore che lu fasin par convinzion, come che o sin sigûrs di lui. Dome che a voltis nus somee che al mancji chel fîl di coragjo che al rindarès lis robis perfetis a scuare: pretesis di furlans, insome.
Cun salûts di rispiet
COERENCE DI REDAZION !!!!
Tal numar 4 di Avrîl dal 2009, a pagjine 5 , seconde colonne, trentesietesime rie, si lei:
[…] «Purtrop […] il Moviment Friûl si è tant che poiât, ridusintsi a comitât eletorâl dongje des elezions» […]
Tal numar 7 di Lui dal 2009, une pantiane (come che le varès di sigûr clamade Beline) di redazion, che si firme, joi ce presunzion, cu la sgrife de aquile furlane, tal contest di un scrit, che nol merte nissun agjetîf par cualificâlu, al sbladacje che…
«Tes ultimis elezions […] a jerin presintis cetantis listis di stampe autonomiste (sic!!!) e ae fin a son stâts elets plui di cualchidun che in passât a son stâts dongje dal MF, ma dal moviment furlan (o presei la antonomasie!!) in cheste tornade eletorâl no si à viodude olme. Pecjât, e podeve sei la ocasion juste par partî dal bas… […]». Chei cuatri, «MF über alles» pluitost di tirâsi dongje dome par fasi elei, lant, tant che cucs e fameis, te «cjase de libertât» (stant la inicue, par un vêr autonomist, leç eletorâl) a àn sielzude la libertât e la coerence, tirantsi di bande e lassant dut il spazi pussibil, cence che si scanin, a voltegabanis, riciclâts, cortigjâns e magalts di ogni sorte.
Al sarâ muart il bon gust e ancje la dignitât, ma no il «Jessi dal MF»; aspirants fioçs e erêts, si metedin il cûr in pâs!
Un dai 4. (Testemoni dai ultins 50 agns di storie e politiche furlane, e a dispiet di cualchi esorcist, ancjemò vîf).
MARCO DE AGOSTINI
AL RISPUINT IL DIRETÔR DREE VENIER:
Come tal câs de letare parsore, ancje cheste nus somee fâ part de abitudin dai furlans (e massime furlaniscj) di sustâsi masse pes batudis. La «sgrife» e fevele clâr des elezions aministrativis 2009 (no di altris) e mi somee che plui che altri si ramariche cun sinceritât e nostalgjie de assence di chel Moviment Friûl che Lui al è rapresentant e testemoni di tancj agns. Il fat che Lui al vedi pensât subit ae leç eletorâl pes regjonâls 2008 nol fâs altri, magari cussì no, che confermâ la teorie de «pantiane» che i plasarès che une esperience autonomiste e tornàs a ripartî dal bas, ven a stâi dai comuns de Patrie. La «sgrife» e met un probleme reâl ven a stâi la situazion de rapresentativitât autonomiste te politiche di vuê. Se par lui la situazion e je ancjemò ben vive, si inchinìn ae sô esperience – che no podìn vê il svant di vêle cussì lungje – e si armarìn di deratizadôr. Unic probleme, o corìn il riscli di copâ une surîs furlaniste, che a jerin ben altris lis pantianis che al fevelave pre Toni.
Cun salûts di rispiet
LETARIS – Une sgrife che e fâs mâl (ancje masse)............
LA BANCJE DI CIVIDÂT


text:
Contribûts di 93.70.71.138
Per 93.70.71.138 discussion Regjistri dai blocs regjistris filtro anti abusi
17 di Otu 2022
- 14:3117 di Otu 2022 a lis 14:31 difarencis stor +361 G Foran Gnove pagjine: Foran e je une frazion dal comun di Atimis dividût in 7 borcs: - Borc Degano - Borc Minins - Borc Pradaroncs - Borc Mateus - Borc Bombardier - Borc Salandri - Borc Cancellier Cualchidun al puarte il nons des fameis che son stadis chi; Al è traviersât dal torent Maline. Foran al è cognossût pe sagre ca je il mês di Jugn organizade dai alpins di Atimis. Etichetis: Modifiche da mobil Modifiche dal web pal mobil


text:
Metriche
La metriche e je la struture leterarie di un componiment poetic, che e determine il ritmi e l'andament gjenerâl: la critiche leterarie, analizant une part significative de produzion poetiche di une cierte culture e fisse canui, categoriis ricorintis e significativis, che a classifichin la composizion dai viers e des strofis.
Par grêc e par latin e jere fondade su la cuantitât (brevitât o lungjece) des silabis (metriche cuantitative); intes lenghis anglosassonis modernis si base su rime e alternance dai acents (metriche acentuative); intes lenghis romanichis su rimis, acents e numar des silabis.
Simpri cul tiermin metriche si segne ancje chel branc particolâr de sience filologjiche che si interesse dal studi di chestis struturis.


text:
Si spetavisi un alc di particolâr, un documentari che al lassàs il segn, che al des la svearine plui che scjaldâ il cûr. Dome il distac che al à un che al è svolât di là dal ocean si pensave che al podès rivâ a contâ une Cjargne che e patìs e che no cate dut e va indenant a cjâf alt, dimostrant in no pocjis ocasions di rivâ a sorprendi. Si spetavisi une pelicule che e rivàs ancje a promovi il teritori sot diviers aspiets, di chel de nature a chê de cusine, dal artesanât al turisim. Ae fin si rive a 90 minûts di un filmât che sì, al è dut ce chi si sin dits… ma forsit no te miôr maniere pussibile.
Tes presentazions de vilie si diseve che l’obietîf di Spinotti al jere di cjapâ di une bande la bielece dal paisaç – e su chest nuie di meti in dubi stant lis cualitâts dal professionist che di mistîr al dirêç la fotografie des plui grandis oparis di Hollywood – e di chê altre i problemis dal spopolâment ma ancje chê dai zovins che a scjampin, dut câs contrastade de int e des realtâts che si stan ritaiant spazis no indiferents, sedi in economie che te societât.
I prins stacs de cineprese no deludin, visions di une tiere salvadie e uniche, dulà che crets, prâts, riui e cjasis a somein piturâts tun cuadri. Po dopo però cuant che tu tachis a scoltâ subit la vôs di politicants a àn fat il lôr timp e a son ancjemò chi a pontificâ…un tic ti ven di remenâti de cjadree.
A ruede just invezit partî dal discors di Damâr, la sô zone industriâl e je stade pardabon la bariere che in chescj ultims dîs agns e je rivade a frenâ un slac definitîf de Cjargne, la plui biele metafore di cemût che lis rivincitis e lis sodisfazions a son pardabon pussibilis. La Eurotech, la Stroili Oro, Gortani e lis sôs cisternis di Inox a son lis pontis di diamant di un grop di impresis che a stan mostrant ce che a san fâ a dut il mont.
Ancje il fat di fâ cjacarâ cui che al à decidût di vignî a stâ in chestis tieris, adiriture a Sauris, molant dut te citât e decidint di meti sù famee tai monts e je une altre metafore di sperance e cuintritindince. Nol rint tante justizie al mont dal artesanât invezi il passaç dal filmât su la farie di Davâr: emozionant il riclam al precedent documentari “La Carnia tace” dal 1980 par meti in lûs cemût che a son cambiâts i timps e cemût che al mancje il cambi gjenerazionâl ma se la economie cjargnele e je rivade a tignî par ducj chescj timps l’agrât al va dât propit aes milante piçulis aziendutis artesanâls che tal lôr piçul a àn savût inovâsi, slargjâ il proprit marcjât in dut il Friûl e garantî lavôr a cui che tes grandis fabrichis nol varès cjatât puest. Biele però subit dopo la storie dai fradis Leita de Val Pesarine che si son metûts in zûc cu la lôr passion comedant i fortepiano e struments musicâi.
Alts e bas ancje sul cjapitul dedicât ae energjìe rinovabile. Al sta dut l’esempli de centraline idroeletriche di Neariis de Secab, sinonim par spiegâ la impuartance di une societât che sfrutant une risorse naturâl dal teritori in maniere resonade, e je rivade a garantî la corint a cjasis e fabrichis de Val de Bût al 50 par cent di mancul di ducj chei altris. Ma subit dopo meti dongje ancje la centrâl a biomassis di Darte, soredimensionade e mâl studiade, che e à prodot plui straçarie che no calôr… par cui che al cognòs la storie di chel implant al risulte un vêr cuintrisens.
Soredut parcè che a metât il documetari al presente une des parts plui coragjosis, chê di denuncie. Come tal câs di cierts edificis o struturis costruidis tant ae grampe cence nissun resonament daûr, magari dome parcè che si vevin contribûts a disposizion. E à reson l’assessôr regjonâl Santoro a dî che forsit e je ore di tacâ a demolî alc.
Il viaç des intervistis fatis di Spinotti al va indevant su cheste strade, esemplis perfets di int vincente, di zovins in gjambe, e subit dongje altris câs di vôs che a podevin benon jessi evitadis.
In sostance, di là de sene de machine che e cor di buride fint a Tumieç, il difiet o la critiche di font dal documentari e sta tal no vê sielzût dutis lis veris ecelencis dal teritori e ducj i ponts di fuarce che la Cjargne e à a disposizion (par fâdoi esemplis di numar, ni il speck Wolf di Sauris ni lis Termis di Darte a son stâts nomenâts). E par contrari vê fat invezit cjacarâ masse cualchidun che se al stave cidin…al jere miôr. ❚
✒ David Zanirato
La Cjargne di Spinotti............
Si spetavisi un alc di particolâr, un documentari che al lassàs il segn, che al des la svearine plui che scjaldâ il cûr. Dome il distac che al à un che al è svolât di là dal ocean si pensave che al podès rivâ a contâ une Cjargne che e patìs e che no cate dut e va indenant a cjâf alt, dimostrant in no pocjis ocasions di rivâ a sorprendi. Si spetavisi une pelicule che e rivàs ancje a promovi il teritori sot diviers aspiets, di chel de nature a chê de cusine, dal artesanât al turisim. Ae fin si rive a 90 minûts di un filmât che sì, al è dut ce chi si sin dits… ma forsit no te miôr maniere pussibile.


text:
Bologne
Bologne (Bulåggna par bolognês) al è un comun di 387.554 abitants, cjâflûc de omonime Citât metropolitane (BO) e de regjon Emilie-Romagne.
E fo la sede di une des primis universitâts (za dal XI secul), e je ancjemò vuê la mete di un grum di students, che a crein une ricjece culturâl e di ideis gnovis e alternativis, fra lis plui amiradis vie pal mont. Bologne e je cognossude ancje pai siei tors e i puartins (che a rivin a 38 km dome tal centri storic, câs unic tal mont), comprindût il plui lunc dal mont, il Portico di San Luca, che cun 3.500 m e 666 arcs al lee il centri storic dentri lis muris cun la basiliche di San Luche, logade parsore di un cuel e ancjemò vuê obietîf di une vore di pelegrinaçs.
Il patron de citât al è San Petroni, che al cole ai 4 di Otubar.


text:
JOSEF MARCHET: UN FURLAN DIFARENT01 di Avrîl 2006
CUNVIGNE CHE JENTRE TES MANIFESTAZIONS PAL LX DE LA PATRIE DAL FRIÛL
Sabide ai 1 di Avrîl dal 2006 a lis 9 a buinore li dal Itcg Marchetti di Glemone, in via Praviolai, 18
Testemoneance di pre Antoni Beline, diretôr da La Patrie dal Friûl
Pre Bepo Marchet. Difarent ma predi
Ricuardâ il prof. pre Josef Marchet a corantagns de sô muart al è un at di agrât par une des personis cha àn onorât e fat onorâ il nestri popul furlan, la nestre culture, la nestre ricjece spirtuâl e umane, la nestre identitât. Un pari pe nestre anime e un mestri pe nestre ment. Dedicâ une zornade di studi, chi a Glemone, al è un at di inteligjence. Parcè che lis grandis personalitâts no van dome contempladis o osanadis, chal sucêt di râr, ma a van soredut studiadis e imitadis, che nol sucêt dibot mai.
Mi cjati par un intivo providenziâl, no volût e no mertât, a jessi diretôr di chel gjornâl, la Patrie dal Friûl che pre Bepo al è stât, dutune cun Felix Marchi, lideatôr, il creadôr, il vêr protagonist. Metintsi adun linteligjence e la culture di pre Bepo cu lonestât e la radicalitât di Marchi, e scugnive vignî fûr une grande robe. Grande pal contignût. Grande pa lidee, Grande pal moment, subit dopo de vuere, juste sessantagns indaûr. Lintuizion di chescj nestris profetis, cu la lôr schirie folte e passionade di colaboradôrs, e jere tant banâl e lapalissiane che pôcs o nissun nol à volût scoltâle: il Friûl al podeve e al scugnive riscatâsi des sôs feridis materiâls dome deventant protagonist e responsabil in prime persone de sô rinassince. E chest al jere possibil dome cuntune autonomie reâl e no di façade. Une ispirazion profetiche che, tal implant centralistic e nazionalistic talian, e à sunât e e sunarà simpri di eresie. Forsit luniche. Parcè che, pal rest, si po dî e fâ dut ce che si à voe.
Riviodi e rivivi la storie dal autonomisim furlan, cun debits e credits, cun lûs e ombris, al è un lavôr che si scugnarà fâ se si vûl rompi une buine volte la trie di chest sotanisim culturâl struturâl, di cheste apatie politiche e ideâl tun popul dut somât san e plen di grinte. Il lavôr de cussientizazion dai furlans nol è finît. Al è di scomençâ. Ma sun chest a fevelaran int plui competente di me par etât, esperience e militance.
Mi àn domandade une testemoneance. A diference dal prof. DAronco e di Lelo Cjanton e di tancj altris, jo no soi testemoni oculâr dal Nestri. No lu ài mai nè viodût nè sintût. Ma nancje sintût a nomenâ. Pa la cuâl o pues zontâmi tamquam abortivus, usance san Pauli, par testemoneâ de produzion leterarie, de sô profonditât e origjinalitât culturâl, de sô vite. A partî di ce che lui nus à lassât, chal è tant, ma che nol rive instes a sondâ il misteri di un om dotât, complès, variegât, pluridimensionâl come lui. No jentrarai partant tal santuari de sô cussience e tal aspiet plui personâl e intim de sô vite. O fevelarai di lui partint di ce lui al à volût pandinus tes sôs voris, sal è vêr, come chal è vêr, che ogni opare e je une sorte di confession autobiografiche.
Si à volût dâi a di cheste rivisitazion di Marchet il titul di un furlan difarent. No ai mutîfs par pensâ che la cualificazion e sedi ridutive, limitative, negative, al limit di ofensive, come che si custume di valutâ o svalutâ, in chescj timps di omologazion e di nivelament, dut ce che nol rive a stâ dentri des sinis frustrantis e cunsumadis dal sisteme. O vuei pensâ che la diviersitât, la mancjade omologazion, la resistence inteletuâl e sedi une virtût di imitâ, une cualitât di meti in lûs, une ricjece di espuartâ. In ducj i cjamps. In dutis lis situazions. In dutis lis struturis. E sarès une rivoluzion copernicane, une autentiche conversion, une vere liberazion e promozion umane.
Pre Bepo al è un furlan cun dutis lis cualitâts e i limits che par solit si ricognos a di cheste categorie. Adiriture and è studiâts, che no mi sint di clamâju inteletuâi parcè che no van plui in là o plui in sot de mode e dal aiar chal tire, che no ricognossin une identitât furlane se no tai difiets. No esistin i furlans; a esistin però i difiets dai furlans, a partî dal jessi cjampaniliscj, sierâts, malinfidents, reazionaris, salvadis e vie. Pre Bepo al à lis virtûts dai furlans, come la passion pal lavôr e pal studi, la sô invidualitât marcade, la fuarce e la sgrimie tal frontâ lis situazions ancje pesantis e penosis, lostinazion tal perseguî un obietîf, la concretece e lessenzialitât, lamôr profont pe tiere e pe storie, une vene di romanticisim, une sensibilitât vive ma misurade. Al è difarent parcè che, se ancje al vûl ben al so cjampanili, in particolâr a chel di Glemone, al rive a spaziâ atôr pal mont e a svualâ tai secui. La sô preparazion culturâl e la sô inteligjence lu viergin a cualunche espression dal biel e dal vêr. Al è ecletic come un inteletuâl dal Rinassiment. Si intint, anzit al è un espert, un mestri di storie, di leteradure, di filologjie, di critiche, di puisie, di art. I siei pîts a son ben pontâts su la sô tiere furlane, ma il so voli si slargje par tant larc chal è lorizont e nol à nissune pôre a percori i trois che il timp al à scurît o chei che al à inmò di inluminâ. Ma no vuei intardâmi e tediâ suntun teren masse scontât.
Ce che mi sta in cûr di dî in chest incuintri, e lu sint come un dovê di cussience, di solidarietât umane e professionâl e di riparazion, al è di bati suntune carateristiche che dibot nissun nol met in lûs e che no si po lassâ fûr se si vûl cognossi alc di Marchet. O intint fevelâ dal so jessi predi e predi di cheste nestre glesie furlane che e à in Aquilee la sô scune e il so grim. Pre Bepo al è lât predi parcè che al jere convint de sô vocazion e de sô mission e al à onorât par dute la vite cheste sô sielte fate tai agns inocents e incussients. Difarent, ma predi. Predi ma difarent.
La sô passion pe glesie e pal mont religjôs e je testemoneade in dute la sô vite relativamentri curte e in ducj i puescj là che lubidience e la provedence lu àn distinât. Al à studiât in seminari, si è indotorât in letaris classichis e modernis a la Catoliche di Milan dopo di jessisi laureât in teologjie, al à insegnât tal seminari e, cuant che laiar no i confaseve o i sorestants no lu sopuartavin plui, al à formât miârs di mestris e mestrutis che, te nestre tradizion furlane, a son stâts i prins e plui fedêi colaboradôrs dai plevans te formazion umane e cristiane des gjenerazioins di nît. No feveli dal so ministeri di predi, come capelan militâr e come predi diocesan ancje se cence parochie, des lezions culturâls e morâls che lui al faseve ai siei amîs e scuelârs de Risultive (lis sôs predicjis par latin ciceronian a Sante Femie a jerin un apuntament bramât e un godiment culturâl e spirtuâl rafinât). Ma dute la sô vite e la sô produzion e à girât atôr dal mont religjôs. Baste cjapâ in man i boletins de plêf di Glemone, i lunaris cu lis sôs poesiis, il so contat seguitîf e vitâl cu lis glesiis e gleseutis, lis sfachinadis e lis gnotoladislis a studiâ statuis, pituris, libris storics, documents religjôs. Al à respirât a plens palmons il mont religjôs, cul so contignût salvific, cul so valôr storic e culturâl, cu la sô ricjece catechetiche. Al à fat cognossi ai furlans, grancj e piçui, clerics e laics, fedêi o infedêi, il patrimoni straordenari che al à nudrît di sostance gjenuine e di forme splendide lis gjenerazions che si son sucedudis sun cheste tiere vanzelizade e bagnade dal sanc di Ermacure e Furtunât.
Al è stât predi fin dapît, fin lultime zornade. A mût so. Cu la sô autonomie di judizi, cu la sô preparazion e personalitât, cuntun so percors difarent. Al popul furlan e a la glesie al à fat un regâl che pôcs predis a fasin e par chel al va ancjemò plui preseât: il regâl de culture, la caritât de sience. A diference de pluritât o de totalitât dal predessam furlan, peât vîf e muart a la propie parochie, a glesiis, canonichis, asilos, dutrinis, azions catolichis e vie, il so templi al è stât chel de scuele e de stampe e dai libris. Nol à tirât sù mûrs, ma al à tirât sù gjenerazions. Al à scombatût par chê glesie spirtuâl che no à pôre de mufe o dai slacs o des scjassadis, che e resist al timp e ai agjents atmosferics, ma ancje ai agjents culturâi. Se, in cheste ete di secolarizazion e di desacralizazion, la glesie e po ancjemò dialogâ cul mont e cui oms, cun ogni sorte di mont e di umanitât e cun ogni sorte di culture e di sensibilitât o insensibilitât religjose, al è propit in gracie di chescj missionaris e profetis, cha àn vût il coragjo di lâ a semenâ fûr dal ort de canoniche e in terens sterps e inospitâi. Mai come vuê si rindisi cont di trop che la culture, chê vere, vierte, libare, cence prejudizis, preconcets e tabùs, e à fat e e fâs par dâi al mont chel suplement di anime chal à dibisugne e chal brame. A son chescj oms libars e coragjos, cui lôr breons butâts di là de glesie di clap e de strete confessionalitât, che a viergin puints, a crein colegaments, a semenin simpatie, a coltin rapuarts positîfs cu la realtât plui slargjade. No ai nissune pôre a dâur la cualifiche di pionîrs, di cursôrs, di profetis, sul stamp di Zuan il Batiste, mandât a prontâi la strade al Salvadôr. La strade pe gnove vanzelizazion o pe vanzelizazion tout court e passe pe culture, pes ideis. No stin a dismenteâ che Crist al è il Logos, la Sapience, la grande Idee.
Mi plasarès che i predis, chei pôcs cha son, restâts, cjamâts di agns, di duliis, di impegns e di delusions, a pierdessin mancul timp e fuarcis daprûf di robis che no valin e no mertin e si dedicassin di plui a la culture. Par frontâ il mont, par capî il mont, par dâi al mont alc di valit, chal resisti al timp e a lis modis. Cence volê fâ graduatoriis di merit, che no soi competent e in grât, mi permet di ricuardâ che un don Lorenzo Milani, cu la sô scuele di Barbiana fûr dal mont, cu lis sôs ideis pedagogjichis, cu la sô libertât culturâl al à fat pe glesie e pal mont ben plui di centenârs e miârs di predis impegnâts e scanâts a fâ sù ricreatoris sierâts a pene screâts, cjamps di balon là che a cressin lis urtiis, canonichis faraonichis pes pantianis e glesiis simpri plui stonadis rispiet a la consistence e a la coerence dai fedêi. Chel don Milani chal à dit che listruzion e je lotâf sacrament e chal à combatût invanamentri e dolosamentri i predis dal calcet e contestât lis campagnis democristianis des canonichis e des curiis.
Pre Bepo Marchet al è sun cheste linie dal sacerdozi culturâl, dal sostentament da lanime e da la ment. Come lui e dongje di lui o scuen meti chel che o riten pari de mê anime e gno grant benefatôr culturâl e spirtuâl, pre Checo Placerean di Montenars, ancje lui impegnât al spasim tal cjamp de culture civîl e religjose e dal riscat sociâl e politic dal popul furlan. Cuant che o ai dât dongje la sô memorie biografiche, mi soi pontât par che, in cuviertine, al vignis metût un so ritrat fat te basiliche di Aquilee, cui paraments di predi e in at di predicjâ. Parcè che ancje lui al à vivût e al è muart di predi e al à beneficade, cu la sô inteligjence, lis sôs intuizions, lis sôs inziativis, la glesie furlane e la sô int.
O speri di vê rivât a sclarî il gno pinsîr e a provâ la mê tesi, ancje se si varà di lavorâ e tant par meti in lûs lapuart che chescj fameis di Diu a àn dât a la glesie che ju à ordenâts e ospitâts. No vuei però sierâ la mê puare testemoneance cence fâ, a vôs alte, une domande scontade e dolorose. Pre Bepo Marchet e pre Checo Placerean, e altris, a àn vivût il lôr jessi predis tal mont de culture e a àn servide la lôr glesie in chest apostolât cussì grant. Ma cemût ju ae tratâts la glesie?
O volarès cun dut il cûr podê dâ une rispueste positive, disint che la glesie, tai siei rapresentants uficiâi e cualificâts, e à savût jessi mari afetuose e gjenerose par chescj fîs che le servivin tun teren cussì delicât e sui paradôrs de catolicitât, a contat diret e seguitîf cul mont de culture ma ancje de difidence, de divergjence, de ostilitât tai confronts dal pinsîr cristian e religjôs. Jessint dibot in partibus infidelium, in mission, a varessin mertât une atenzion e une premure dute particolâr e une ricognossince sclete pal grant lavôr che a fasevin. No je lade lafè no cussì. Nissun segnâl di ricognossince esterne, come un titul, che nol coste nuie e al ven regalât a scjernete e a personis siguramentri mancul meretoriis. Nissun ricognossiment formâl, come un invît uficiâl, e duncje impegnatîf e nobilitant, a spartî cui predis lôr fradis la propie competence e la propie ricjece culturâl. Se o vessin vût pre Marchet a insegnânus in seminari, o varessin capît tant di plui dal nestri patrimoni, lu varessin gjoldût e tignût cont cun plui gjelosie e braure, soredut inte conseguence dal taramot. Ma pre Bepo nol è stât mai invidât a fevelâ des sôs glesiis, dai siei sants, de sô leture origjinâl e contestatorie de liende furlane. Cussì come che pre Checo no nus à fate une lezion, une di numar, sul patriarcjât, su la teologjie aquilejese, su lis glesiis orientâls cu la lôr struture sinodâl e cu la lôr passion pe tradizion e pal misteri. Jo o ai dit messe dal 1965. Un an prime de muart di pre Bepo. O vin vivût par agns e agns te stesse citât di Udin. Nissun dai miei compagns no lu à nè viodût nè sintût a vê indiment. Nancje dal so paesan e furlanon pre Pieri Piçul. E pre Checo, chal sarès deventât il nestri mestri, lu incuintravin la joibe, li des muiniis di san Pauli, cuant che o levin a fâ dutrine. A jerin int di no frecuentâ, vitandi. No stoi dant judizis né cirint responsabii. O stoi contant i fats. Fats che no son gambiâts nancje dopo de lôr muart. La diocesi di Udin no à spindût un franc, no à dade une sale, no si è sintude in dovê di fâ une cunvigne di predis e di laics par onorâ chescj siei fîs e meti in lûs il lôr pinsîr e la lôr produzion. Doprant un parangon trist ma just, no àn savût doprâ il lidric nancje dopo di vêlu cjatât tal cjadin za taiât e lavât. Pecjât! Par lôr e par nô. E ancje pai grancj che o stin ricuardant o onorant.
Forsit la situazion e je gambiade, dopo de fin des ideologjis e dal slac dai mûrs fisics e culturâi? Se mi è permetût di zontâ a tante virtût ancje il gno puar non, cheste volte come testemoni di prime man, o pues dî che la clime no je gambiade par nuie. E reste intate la malinfidence, al reste intîr il suspiet, e reste dute lemargjinazion par chei che a vuelin resonâ cul lôr cjâf, bati stradis difarentis, cirî di dî cun peraulis e concets gnûfs leterne veretât. E chest mi displâs. Parcè che al è ridicul e patetic vaî su la miserie di predis, di profetis, di ponts di riferiment, dopo di vêju sistematicamentri, brutalmentri emargjinâts, svilanâts, anatematizâts. No pratindarìn migo che il Spirtu Sant nus mandi int valide par che nô si divertìn a sbarâur come ai gneurs? Gjerusalem, Gjerusalem, che tu copis i profetis e tu claponis chei che ti son mandâts, cetantis voltis no aio cirût di tirâ dongje i tiei fîs, propit come la gjaline e tire dongje i siei poleçuts sot des alis, e vualtris no vês volût! Ve: la vuestre cjase us sarà lassade deserte (Mt 23, 37-38).
O sin tal timp de coresime, il timp de conversion. Preìn e lavorìn par che ogni struture si mendi dal pecjât orent di privilegjâ i stupits e i lechins e di eliminâ i inteligjents. Tignin aments che inte storie de glesie a àn zovât plui i eretics e i disubidients che i fals ubidients, che a tasevin dome par no vê rognis. O sin tal timp di passion. Dopo di vê preât par tancj cha àn patît pe fedeltât a la glesie, preìn ancje par chei che a patissin par colpe de glesie. E che il Signôr nus perdoni il delit di vê strassade tante gracie di Diu.
Glemone, 1 di avrîl dal 2006
pre Antoni Beline
diretôr de Patrie dal Friûl


text:
Dut il mont, ma soredut la Europe, al ricuarde i 100 agns de prime vuere mondiâl, la catastrofe determinante dal secul XX. Pe monarchie danubiane chel al fo l’inizi de sô fin, par altris tant che la Jugoslavie e la Cecoslovachie la pussibilitât di liberâsi e di lâ indenant di bessôi. Cun cirche 676.000 km², la Austrie Ongjarie e fo in tiermins di superficie il secont stât plui grant daûr la Russie, e cun 52,8 milions di personis – daûr la Russie e l’Imperi todesc – in tiermins di popolazion, il tierç stât in Europe. Di dut chel al è restât un rest che si clamà dopo la vuere Deutsch-Österreich o la Austrie todescje, tant piçul che a vevin la intenzion di deventâ part de Gjermanie; chest, in fin, intun contest negatîf al sucedè tal 1938.
In realtât, l’Imperi si è disgregât za tal imprin. Cul sostegn dal president american Wilson, e fo proclamade la Republiche cecoslovache ai 28 di Otubar dal 1918 a Praghe. I rapresentants dal vieri stât lu cjaparin sù cence obiezions e a proclamarin la Republiche Deutsch-Österreich. Une dì dopo, il Stât dai Slovens, Cravuats e Serps al proclamà la indipendence.
Tai ultins dîs de vuere, l’imperi al fo une pure finzion. Ancje se slovens, cravuats, slovacs, cecs e talians, furlans, bosgnacs, polacs e galizians (un totâl di undis lenghis si fevelavin tal esercit) a vevin servît tal esercit asburgjic, ducj si cjatarin in gnûfs stâts vincidôrs. Un vêr paradòs pai soldâts, chel di jessisi batûts pal imperi e dopo di cjatâsi intun stât aversari e vincidôr.
***
I Asburcs fondadôrs de Europe unide?
I austriacs a fevelin une vore dai Asburcs e la Austrie si identifiche tant che il fondadôr de Europe unide. La division de zone euro intun grup setentrionâl e meridionâl e podarès puartâ ae disintegrazion de Union europeane, al à dit il storic austriac Manfred Rauchensteiner. Un erôr simil e fo la division de monarchie in Austrie e Ongjarie, e o vin vuê ancje chel istès probleme cul nazionalisim. De grande catastrofe de prime vuere mondiâl no si fevele tant in Austrie, e i gjornâi a tasin. La rason e je di sigûr la cuistion de colpe di vê proclamât uficialmentri la vuere prin di chei altris.
***
Nol è previodût nissun grant event centrâl
Tal museu di Storie Militâr, dal inizi dal Istât si mostrarà par une setemane la cjamese plene di sanc dal erêt al tron sassinât. In plui, tal museu e reste – no cate lis molteplicis domandis dai paîs forescj – la machine li che Franz Ferdinand al stave viazant cuant che al sucedè il tragjic atentât dai 28 di Jugn.
I media a critichin il fat che il guvier nol vedi previodût nissun grant event centrâl.
La cerimonie uficiâl di stât si è davuelzude ai 18 di Jugn te Biblioteche Nazionâl di Viene; il president Fischer al à fevelât ancje de responsabilitât te vuere dal imperi austroongjarês. Il focus dal so discors al è stât su la impuartance e emergjence de pâs. Tant che esempli positîf de storie austriache, a àn rindût omaç ancje al centenari de muart de scritore Bertha von Suttner che e à otignût tant che prime femine il premi Nobel pe pâs tal 1905. E fo la fondadore dal moviment pacific todesc. Bertha von Suttner e murì di cancar ai 21 di Jugn dal 1914, dome pocjis setemanis prime dal sclop de vuere; fin ae ultime dì e à visât dal pericul cu lis peraulis: “Die Waffen nieder!”, “Jù lis armis.”
“Pôc prime dal centesim inovâl dal assassini di Sarajevo, il cancelîr Faymann e il ministri de difese Klug a visitin cu la “idee di pâs” la Bosnie e i Balcans ocidentâi”. Dulà che 100 agns fa il conflit mondiâl al tacà, si cjatin cumò di gnûf soldâts austriacs. “Ma cheste volte par garantî la pâs”, al spieghe il cancelîr. ❚
Janez Erat
AUSTRIE. Il rest che si clame Österreich............
Dut il mont, ma soredut la Europe, al ricuarde i 100 agns de prime vuere mondiâl, la catastrofe determinante dal secul XX. Pe monarchie danubiane chel al fo l’inizi de sô fin, par altris tant che la Jugoslavie e la Cecoslovachie la pussibilitât di liberâsi e di lâ indenant di bessôi. Cun cirche 676.000 km², la Austrie Ongjarie e fo in tiermins di superficie il secont stât plui grant daûr la Russie, e cun 52,8 milions di personis – daûr la Russie e l’Imperi todesc – in tiermins di popolazion, il tierç stât in Europe. Di dut chel al è restât un rest che si clamà dopo la vuere Deutsch-Österreich o la Austrie todescje, tant piçul che a vevin la intenzion di deventâ part de Gjermanie; chest, in fin, intun contest negatîf al sucedè tal 1938.


text:
Udin, ai 14 di Març dal 1421. Tal scûr de cele, prime dal cricâ dal dì, Pieri al sint vuicâ la clâf te sieradure, e la puarte penze di rôl si vierç ciulant sui cancars. Dôs vuardiis a strissinin dentri un om dut sanganât. Lu molin jù tal pedrât sparniçât di stran; la puarte si siere, sbatude cence creance, e la clâf e torne a vuicâ. “Cui sêstu – al domande Pieri – ce ti àno fat?” Ma il puar disgraciât al rive a pene a respirâ. Pieri al cjape la boce de aghe e i nete la muse cuntun peçot. In chel, e jentre une spere di lûs framieç dal gatar de piçule e alte barconete, e Pieri al rive a viodi il so gnûf compagn di preson. Al è avonde zovin, fuart, vistût di siôr e cuntune biele muse, se no fos dute macolade di pachis. “O soi Marc di Darcjan Disore, siôr di Morùs – al rive a dî cuntun fîl di vôs – puartebandiere dal patriarcje. E tu?” “Jo o soi Pieri. A Praclûs mi cognossin par Pieri falope, parcè che a disin che o conti sflocjis. Mi àn becât a robâ un sac di farine ai venezians, e chei mi àn metût in preson. Ma tu tu âs di vêle cumbinade gruesse, par cuinçâti cussì, no mo?” Marc si tire un pôc sù e al glot un pocje di aghe. De barconete e jentre plui lûs. Nol rive a stâ in pîts. “Pieri, tu tal zîr di pôc tu sarâs libar, ma jo no vignarai fûr vîf dal cjistiel di Udin.” “Cuale ise la acuse?” i domande Pieri. “A son trê agns che o scombat cul patriarcje Luduì cuintri dai venezians. Un vuere dure, triste, cun tancj tradiments, come chel dal Savorgnan, chel ludro! O dai siôrs di Çuc e Cucagne che a vuelin strafuîmi il cjistiel!” “Marc, o vin patît ducj la vuere, se di no lavio a robâ farine? Ma cumò – al zonte Pieri – a àn vinçût i venezians, a comandin lôr! Ce fâ scombati ancjemò?” “Vere, a àn vinçût… Dutis lis comunitâts si son rindudis, par pôre. Scuasit ducj i siôrs, come cunins, a àn fat at di dedizion a Vignesie. Ma jo e altris no si sin rindûts e o spietin che Nicolùs di Prate, che al è in Ongjarie cul patriarcje, al torni cuntun esercit par liberâ la Patrie.” “Marc, tu pues jessi gno fi. Scoltimi. Acete lis cundizions dai venezians e dopo, di libar, scjampe o fâs ce tu vûs. Chei chi ti copin!” “Scoltimi tu, Pieri. Îr mi àn puartât devant dal Lutignint venezian Mocenigo. Te sale grande di chest cjistiel. Al jere su la sente dal patriarcje, che dome chel mi à fat vignî sù la fote. Mi à dit chel che tu âs dit tu cumò: “Che la fassa dedixion a la Serenissima Republica e il Doxe ghe tornarà la libertà e anca il so castel de Morusso.” “E tu, ce i âstu rispuindût?” “Jo i ai dit che la mê nobile famee Darcjan a son secui che e à l’onôr, il dirit e il dovê di puartâ la bandiere de Patrie devant dal patriarcje; che ancje te steme de mê famee e je piturade la acuile di aur tal cîl turchin. Daspò o ai zontât – a Marc si ingrope la vôs – che cun cheste man che e à puartade la bandiere de Patrie dal Friûl mi soi segnât cu la crôs cuant che o ai zurât fedeltât al patriarcje!” “Ce sclet, fi. Ma masse franc. Ti coparan sigûr. E lui?” “Lui mi à dit che mi concedeve di confessâmi e di fâ testament. Al predi o ai dit che o vûl jessi soterât te glesie di S. Tomâs di Morùs, dongje dai miei. E dopo, il Mocenigo i à dit al cjapitani, sot vôs: “Faseghe gambià idea, come che savè far voialtri.” Mi àn torturât dute la gnot: un infier. Ma jo no moli. Che mi copin!” Marc al tache a sfladassâ e al stente a fevelâ. In curt, i monte sù une fiere di cjaval. “I àn rot lis cuestis, chei bastarts!” – al pense Pieri, e dopo – “bêf ancjemò une gote di aghe.” – “Ah, viodût che no mi soi rindût – al zonte cu la vôs simpri plui debile – mi àn dit che doman mi fasin un procès, cence di me, e sâstu parcè? Parcè che o varès dât acet a Morùs a un che al bateve monedis falsis! A àn cjatât un test fals par condanâmi… e no parcè che o soi fedêl al patriarcje ma come falsari. Bausârs! Ma tu, cuant che tu larâs fûr, cîr gno fi Pileu e contii la veretât. Che al sepi che so pari al è muart cun onôr e no di lari! Contilu…”
◆ Daspò cuatri dîs, il Lutignint Morosini al è preocupât. Il Senât i à scrit che a son moviments in Ongjarie e che al covente scjafoiâ lis ultimis resistencis furlanis cuintri Vignesie. “Capitano – al clame – domani la xe de eseguir la sentenza contro Marco de Morusso!” “Ma, Lustrissimo, il prisoniero ga perduo cossienza e xe drio morire…” “Domàn, go dito, ghe se taglia la testa in piassa, ordine del Serenissimo Senato! Dopo dovè cercà so fio Pileo. El gà de sparire anca lu.”
◆ Pieri al sint la sieradure vuicâ. I cancars a ciulin e il cjapitani, stant su la puarte, al tache a lei a vôs fuarte la sentence di condane a muart di Marc di Morùs tant che falsari. “Ma – al berle Pieri – No viodêso che al è plui muart che vîf. A son doi dîs che al à pierdût il sintiment!” “Tasi, furlano, che tanto no si capise come che parlé – e al zonte – Domàn ghe taiemo la zuca.”
◆ Ai 19 di Març dal 1421. A buinore, Pieri al sint i cerclis des ruedis de carete che a sfracain i claps te rive dal cjistiel. I tambûrs no rivin a taponâ chel sgrisul di sunôr nereôs. Parsore al è Marc, aromai cadavar. A colp, i tambûrs a tasin. Il cidinôr al va indenant a dilunc, çoncjât dal colp sec de manarie dal boie sul çoc. I rive un murmui, un sunsûr sudizionôs de int e i scjampe une blesteme, mudade daurman intun recuie par chel puar zovin. “A pene che o jes di cheste scjaipule o cirarai so fi: jal ai prometût!” ❚
::::::::::::::::::::::::::::::::::::::::::::::::::::::::::::::::::::::::
Il spieli dai furlans che no si rindin mai
Par solit, la fin dal Stât feudâl de Patrie dal Friûl e ven motivade cu la gole che e faseve a dutis lis potencis confinantis e cu lis divisions internis che le àn indebilide. Al somearès che Vignesie le vedi vude facile a glotile. Tra il 1419 e il 1420 lis cronichis a ripuartin dute un schirie di comunitâts che a fasin at di dedizion ae Serenissime e di nobii che a zurin fedeltât al Dôs. Ma la storie, come simpri, le scrîf cui che al à vinçût che, par solit, al loghe e al tâs dut ce che no i comude. Nus sarès cussì rivade une storie cuvierte di fumate che no permet di viodi ce che al è capitât pardabon in chel timp. Di bon che ogni tant achì e svinte la buere, la fumate si sfante e alore si rive ancje a viodi che la Patrie e à scombatût une vore cuintri dai venezians. Si à za fevelât de bataie dal Bant ma al coventarès cirì e studiâ di plui chê vuere ingredeade e la resistence patriarchine.
◆ Marc di Murùs al è un personaç simbolic di chê resistence. Fi di Pileu di Darcjan e siôr di Murùs, Marc al è l’ultin puartebandiere dal secolâr Stât patriarcjin. No si rint cuant che i venezians i puartin vie il cjistiel, no si rint cuant che ancje Udin al vierç lis puartis ai venezians. Ma al va dilunc a scombati, cun Marsili di Carare e cul esercit ongjarês mandât dal patriarcje Luduì di Teck.
◆ Cuant che i venezians lu cjapin, la sô fin e je segnade. Lu metin in preson tal cjistiel di Udin, al ven acusât di vê dât acet a un falsificadôr di monedis. Ai 19 di Març dal 1421 al ven decapitât in place. Ma a tain il cjâf a un muart in preson! Ogni an, ai 19 di Març, la Academie dal Friûl e poie un mac di rosis tal gatar de barconete des presons dal cjistiel di Udin al ultin puartebandiere dal Friûl indipendent. Ancje so fi Pileu, dopo di chê volte, al disparìs e di lui no si savarà plui nuie. Scjampât o fat fûr parcè che al jere fi un personaç masse ledrôs e scomut?
◆ La Patrie dal Friûl, chest sfuei mensîl indipendent al è stât definît “Gjornâl dai furlans che no si rindin”. Po ben, Marc di Murùs al è juste l’archetip, il spieli dai furlans che no si rindin. Mai. ❚


text:
Spietant, une dì, di dâ acet a la finâl, ai 12 di Setembar (intant che o sin in stampe) Udin al ospitarà une des semifinâls dal Liet Festival il concors di musiche pes minorancis europeanis. Vot artiscj in rapresentance di ancjetantis minorancis linguistichis si esibiran li dal Teatri Palamostre ai 12 di Setembar e une jurie cualificade e decidarà il finalist vie pe esibizion dal vîf li dal Palamostre. Sore ae vivarose varietât di lenghis proponude dai grups e dai artiscj in concors e je significative ancje la cuantitât di gjenars presentâts: Dr deer & crc posse (Hip Hop de Sardegne), Encresciadum (Jazz de Val di Fassa), Harri Stojka (Gipsy Swing di Vienna), Chichimeca (Folck-rock acustic par catalan), Peppa Marriti Band (Rock cjantât par Arbëreshë), R.Esistence in Dub (Dub furlan/sart adun cun dr Boost di Casteddu), Ursina Giger (cjantautore soul dal cjanton dai Grisons), Lino Straulino (il nestri famôs puartebandiere furlan).
CANDIDATURE_ Come che si diseve al inizi, Suns e je dome la ponte dal iceberg di un lunc lavôr che di pôc al è sbrocât fûr te candidature di Udin par ospitâ lis finâls dal LIET tal 2011. A son in vore i preparatîfs par ospitâ un event che al clame dongje ogni an un numar grandonon di media e di operadôrs culturâi (BBC e CNN a son dome dôs des passe dîs televisions internazionâls che ogni an a son presintis a chest festival).
L’EVENT: I MITILI DI GNÛF INSIEMIT_ Tornant a SUNS, l’event che al fâs deventâ la manifestazion un event pardabon di no pierdi, al sarà l’ultin e unic conciert de reunion dai Mitili FLK. La formazion furlane storichementri plui impuartante de Gnove Musiche Furlane si tornarà a meti dongje te formazion origjinâl, chê de publicazion di Colors (il lôr disc plui famôs). I Mitili a fasaran cualchi toc gjavât fûr dai prins lavôrs discografics, clamant in teatri une vore di fans cu la nostalgjie de «belle epoque» dai prins agns Novante; agns che la musiche in marilenghe e ve un dai siei moments creatîfs plui alts e che e viodè i Mitili tant che unics protagoniscj.
Dree Venier
ATUALITÂT – Suns Europeans............
Spietant, une dì, di dâ acet a la finâl, ai 12 di Setembar (intant che o sin in stampe) Udin al ospitarà une des semifinâls dal Liet Festival il concors di musiche pes minorancis europeanis. Vot artiscj in rapresentance di ancjetantis minorancis linguistichis si esibiran li dal Teatri Palamostre ai 12 di Setembar e une jurie cualificade e decidarà il finalist vie pe esibizion dal vîf li dal Palamostre. Sore ae vivarose varietât di lenghis proponude dai grups e dai artiscj in concors e je significative ancje la cuantitât di gjenars presentâts: Dr deer & crc posse (Hip Hop de Sardegne), Encresciadum (Jazz de Val di Fassa), Harri Stojka (Gipsy Swing di Vienna), Chichimeca (Folck-rock acustic par catalan), Peppa Marriti Band (Rock cjantât par Arbëreshë), R.Esistence in Dub (Dub furlan/sart adun cun dr Boost di Casteddu), Ursina Giger (cjantautore soul dal cjanton dai Grisons), Lino Straulino (il nestri famôs puartebandiere furlan).


text:
Une ricercje internazionâl che e met adun lis Universitâts dal Friûl, di Trent e di Praghe e permetarà di tamesâ lis cundizions par controlâ cuant che une documentazion fotografiche e je buine par efetuâ la ricostruzion tridimensionâl di un sogjet. Chest progjet al è un tentatîf di contribuî ae soluzion dai tancj problemis tal cantin de “vision artificiâl”, setôr là che il grant disvilup de ricostruzion solide des imagjinis fotografichis al vierç trois di grant interès. Par chest si spietin in curt ricjadudis pratichis dai studis che a vignaran puartâts indevant cul ateneu trentin e la Czech Technical University di Praga: il grup di ricercje furlan al sarà coordenât dal professôr Andrea Fusiello, docent di Sistemis di elaborazion des informazions dal Dipartiment politecnic di Inzegnerie e Architeture, che al à za rivât a otignî un risultât fenomenâl cu la “honourable mention” ae “International Conference on Computer Vision 2021”, là che il studi che al è ae fonde di chest progjet al è rivât cuint sui 1612 partecipants. Il lavôr, che al à par titul “Viewing Graph Solvability via Cycle Consistency”, al vignarà ancje publicât intai ats di cheste cunvigne bienâl, che e je une des rassegnis plui impuartantis a nivel mondiâl par chel che al inten lis siencis dal computer.
◆ Un element une vore interessant al ven ancje de presince intal grup di lavôr di une studiose che si è indotorade te Universitât dal Friûl, Federica Arrigoni, che tal 2018 e je stade premiade pe miôr tesi di dotorât de Associazion taliane pe ricercje in Computer Vision, Pattern Recognition e Machine Learning: cun di plui, tal 2019 e à vût il PhD Award dal ateneu furlan pe aree tecniche e sientifiche. Cumò la Arrigoni e je responsabile dal grup di lavôr de Universitât di Trent, e la sô esperience a Udin le judarà a dialogâ ancjemò miôr cui coleghis furlans. ❚
La ricercje internazionâl su la vision artificiâl che e partìs di UdinRedazion
Une ricercje internazionâl che e met adun lis Universitâts dal Friûl, di Trent e di Praghe e permetarà di tamesâ lis cundizions par controlâ cuant che une documentazion fotografiche e je buine par efetuâ la ricostruzion tridimensionâl di un sogjet. Chest progjet al è un tentatîf di contribuî ae soluzion dai tancj problemis tal cantin de “vision artificiâl”, setôr là che il grant disvilup de ricostruzion solide des imagjinis fotografichis al vierç trois di grant interès. Par chest si spietin in curt ricjadudis pratichis dai studis che a vignaran puartâts indevant cul ateneu trentin e la Czech Technical University di Praga: il grup di ricercje furlan al sarà coordenât dal professôr Andrea Fusiello, docent di Sistemis di elaborazion des informazions dal Dipartiment politecnic di Inzegnerie e Architeture, che al à za rivât a otignî un risultât fenomenâl cu la “honourable mention” ae “International Conference on Computer Vision 2021”, là che il studi che al è ae fonde di chest progjet al è rivât cuint sui 1612 partecipants. Il lavôr, che al à par titul “Viewing Graph Solvability via Cycle Consistency”, al vignarà ancje publicât intai ats di cheste cunvigne bienâl, che e je une des rassegnis plui impuartantis a nivel mondiâl par chel che al inten lis siencis dal computer.


text:
Junon
Junon e je une divinitât de mitologjie romane, leade al cicli lunâr dai prins popui italics. E jere la antighe divinitât dal matrimoni e dal part, rapresentade dispès intal at di dâ di tete, che e à assumût, po dopo, lis funzions di protetore dal Stât: dai antîcs Romans, di fat, e je stade soreponude in maniere graduâl a Ere de mitologjie greghe, deventant la femine di Jupitar, duncje la plui impuartante divinitât feminine. E jere ancje la protetore dai animâi, in particolâr par jê al jere sacri il pavon. In so onôr a jerin stâts tirâts sù templis, che in chei e vignive venerade tant che Monete ("chê che e vise"), e in chest rûl si sarès distinte salvant i romans dilunc dal assalt puartât dai Gjai. Junon Lucine e difindeve lis nassitis e i fruts: in so onôr a vignivin celebradis lis Matronalia e lis fiestis Caprotinae ai 7 di Lui. Si conte che Junon e fos nemie zurade dai Troians par trê motîfs doi mitics: la ofese vude di Parit parcè che al veve dât il miluç de bielece a Venere impen che a jê; il rapiment di Ganimêt de bande di Jupitar che al fasè di lui il so amant e il copîr dai dius; la profezie che si conte inte Eneide, che la sô citât predilete e sarès distrute dai dissendents di Troie e duncje dai Romans.


text:
II setante agns de “Declarazion Schuman”, la domande e la dibisugne di une Europe che e sedi “plui Europe”, lis iniziativis dai citadins a pro di lenghis, minorancis e nazionalitâts e une declarazion in cont de Scozie, fate di Ursula van der Leyen. Par fortune, a nivel european no si discut e no si barufe dome di MES e Covid-19, ma al sucêt ancje alc altri.
◆ Ai 9 di Mai stâts – in ocasion dal inovâl de declarazion publiche a pro de dibisugne di inviâ in Europe un procès di integrazion politiche e economiche cun chê di fâ sù un avignî di pâs, fate in chê dì dal 1950 a Parîs de bande dal ministri francês pai afârs forescj, Robert Schuman – un pôc dapardut ancje par chest an e je stade memoreade la Fieste de Europe. La situazion particolâr, leade ae necessitât di fâi cuintri ae difusion dal gnûf coronavirus, e à condizionât une vore il davuelzisi di un grum di iniziativis par memoreâ chê Zornade, che juste chest an, in ocasion dal inovâl “taront” e denant de situazion de Europe di cumò, e à cjapât sù ancjemò plui impuartance.
Tancj events public a son deventâts dome che virtuâi, cundut achel il messaç a pro di un sburt in direzion dal disvilup di une integrazion europeane miôr al è stât mandât de bande di tancj di lôr. Se in diviersis ocasions chel messaç al è restât involuçât dentri di une retoriche “euroconformiste”, no son mancjadis posizions plui fuartis e plui dinamichis. Al è il câs dal intervent di Lorena López de Lacalle, la presidente de Aleance Libare Europeane, il partît politic che a nivel continentâl al ten dongje lis fuarcis regjonalistis e chês che a son espression di minorancis e nazionalitâts, che e à marcât che la UE dal avignî no podarà jessi compagne di chê di prime de pandemie, e che no si pues pensâ di tornâ indaûr a chê “normalitât”, ma che al covente lâ plui innà e fâ sù pardabon une Europe dai popui e dai citadins.
◆ Une domande sù par jù compagne, cuntune atenzion specifiche viers de tutele des minorancis e dal disvilup sostignibil, e je chê che a àn fat indenant i promotôrs e i firmataris de Iniziative dai citadins europeans (ICE) – daûr dal Tratât di Lisbone, e corispuint sù par jù a chê che a nivel statâl e je une propueste di leç di iniziative popolâr – a pro dal ricognossiment formâl des “regjons nazionâls”, ven a dî di chês comunitâts che a àn carateristichis linguistichis e culturâls specifichis, e de viertidure di une linie specifiche di belanç, inte suaze dai fonts pal disvilup teritoriâl, in stât di sapontâ une economie “buine” e “juste”, in armonie cu la promozion des lôr particolaritâts e cul esercizi dai dirits linguistics. Dentri de scjadince dai 7 di Mai, a son stadis tiradis dongje passe un milion di firmis, ma magari cussì no la lôr distribuzion jenfri i stâts no cuvierç il minim di siet components de UE che al covente par mandâ indenant il procès “legjislatîf”.
◆ La Comission Europeane (CE) e à capît che tal mieç de pandemie, par chê e par chês altris ICEs, nol jere par nuie facil informâ la int e tirâ dongje lis firmis, e cussì ai 19 di Mai e à fat bon un stampon di regolament che al torne a vierzi i tiermins pe sotscrizion, che in curt al varès di jessi fat bon ancje de bande dal Parlament European (PE) e dal Consei. Cheste e je une buine gnove ancje pal Minority SafePack, la ICE a pro de tutele des minorancis presentade tal 2018 di passe un milion e tresinte mil di lôr (1.128.000 lis firmis validadis): dopo dal prin incuintri tra il Comitât promotôr e la CE dai 5 di Fevrâr stâts, e vignarà in curt presentade in forme uficiâl ancje al PE.
◆ Interessant, massime pai scozês, ancje un intervent de presidente de CE, fat li dal PE ai 18 di Mai: rispuindint al eurodeputât socialist ongjarês, István Ujhelyi, che al domandave in cont des pussibilitâts par une Scozie indipendente di jentrâ inte UE, Ursula Von der Leyen e à dit che ducj i stâts de Europe, se a rispietin e a promovin i valôrs di fonde de UE, a puedin domandâ di deventâ membris de Union. A Londre no le àn cjapade masse ben. ❚
Von der Leyen: Une Scozie indipendente? Parcè noMarco Stolfo
II setante agns de “Declarazion Schuman”, la domande e la dibisugne di une Europe che e sedi “plui Europe”, lis iniziativis dai citadins a pro di lenghis, minorancis e nazionalitâts e une declarazion in cont de Scozie, fate di Ursula van der Leyen. Par fortune, a nivel european no si discut e no si barufe dome di MES e Covid-19, ma al sucêt ancje alc altri.


text:
Il regâl di Nadâl de Vuarneriane
Masse dispès si pense al turisim dome cjalant il mâr di Istât e la mont di Unvier, dismenteantsi che tra lis dôs estremitâts, al è dut il Friûl cul so tesaur inestimabil di paîs, di lûcs che a conservin memoriis e patrimonis ducj di cognossi e gjoldi.
Une di chestis bielecis e je la Biblioteche Vuarneriane di Sant Denêl, volude di Vuarneri di Dartigne che tal so testament al lassà dut il so patrimoni librari a la comunitât par che «se alcuno... volesse leggere o studiare potesse farlo nella stessa libraria e non altrove...»: ai 10 di Otubar dal 1466 e nasseve cussì la plui antighe biblioteche dal Friûl e une des primis publichis di dute Italie (fracait chi par viodi plui informazions).
Vuê la biblioteche e je vuidade di un gnûf diretôr, Agnul Floramo, che cun passion e competence, coinvolzint il teritori, al à za metût adun une schirie di events par fâ cognossi lis oparis custodidis te Vuarneriane. E sot Nadâl nol podeve mancjâ un regâl: in colaborazion cu la associazion Scriptorium Foroiuliense, la biblioteche Vuarneriane e regale la oportunitât di viodi un dai volums plui preziôs, la Bibie Bizantine dal secul XII, cognossude ancje come la Bibie des Crosadis. Za doprade par finalitâts liturgjichis te catedrâl latine di Jerusalem, copiade di un amanuens francês, miniade seont la tradizion orientâl, rivade par vie misteriose a Sant Denêl, e rapresente la sintesi perfete de culture e de spirtualitât mediteraniis de ete medievâl. Studiade e rimirade in dut il mont, e sarà presentade Sabide ai 22 di Dicembar aes 4 e mieze dopomisdì cuntune Lectio Magistralis dal biblist bons. Rinaldo Fabris e po e restarà in esposizion te sale de Biblioteche Antighe fint ai 5 di Zenâr.
Pai oraris di visite, clamait in Guarneriane: 0432 946560.


text:
Il Segretari Comunâl
E-mail: segretario@comune.talmassons.ud.it
Segretarie di Talmassons
I compits e lis atribuzions dal Segretari comunâl a son chês di leç.
Al à soredut funzions di assistence juridiche-aministrative tai confronts di ducj i orghins Comunâi e al colabore te azion aministrative partecipant, cun funzions consultivis, referentis e di assistence a lis riunions dal Consei comunâl e de Zonte.
Cun di plui al à compits di coordenament e gjestion juridiche dal personâl predisponint ancje il plan esecutîf di gjestion e il plan detaiât dai obietîfs dal ent.
Al ricêf su apontament


text:
Maçalizi
Fabrizio Arcuri/Rita Maffei
Maçalizi al è il titul furlan de comedie di Yasmina Reza Le Dieu du carnage, di dulà che Roman Polanski al à gjavât fûr il cine Carnage. La comedie e conte il confront/scuintri tra dôs fameis intun contest borghês. Dôs cubiis si cjatin intun normâl tinel par cuietâ la violente barufe tra i lôr fîs. In curt, chest incuintri par fâ la pâs si trasforme intun scuintri esplosîf. La tension si riflet inte evoluzion des peraulis. Sul imprin il talian al camufe, tant che lenghe astrate de convenzion, i sintiments plui autentics e profonts, che a vegnin fûr man a man cul furlan, che al finìs duncje par disvelâsi tant che la lenghe dal vêr. Il tinel al sarà ricreât, tal mieç, intune teche/scjaipule di veri: i spetatôrs a saran sentâts ducj tor ator a osservâ la sene, tant che studiôs intun teatri anatomic.
Prime assolude
Spetacul par furlan e par talian
In câs di brut timp, il spetacul si fasarà inte Glesie di Sant Francesc
di Yasmina Reza
traduzion William Cisilino e Michele Calligaris
cun Fabiano Fantini, Rita Maffei, Massimo Somaglino, Aida Talliente
cun ARLeF – Agjenzie Regjonâl pe Lenghe Furlane


text:
16 ottobre 2008
Ringraziament pe serade di Sant Denêl
Chi us met cualchi link a proposit dai intervents de presentazion:
Dree Venier, diretôr di "La Patrie dal Friûl": Il numar di Otubar - Speciâl su Achille Tellini e i popui ladins;
Donato Toffoli, ricercjadôr: La figure di Achille Tellini (1866 - 1938);
Renzo Balzan, diretôr de riviste "Ladins dal Friûl": I rapuarts interladins îr e vuê
William Cisilino, president dal Istitût Ladin Furlan "pre Checo Placerean": Lenghis dai Ladins e il cuadri normatîf di tutele;
Vigji dal Piçul, conseîr dal istitût "Achille Tellini": Une associazion in non dal pari de idee di Nazion Ladine.
Par viodi altris fotos de serade, fracait chi.
1 commento:
- fotorf ha detto...
-
al e stat un palsè !!
mandi Ranieri
- 17/10/08 19:52


text:
Pordenon
Za tal 1202 e veve di esisti une difese, stant che i pordenonês a forin in stât di resisti al patriarcje Pelegrin e tal 1273 e je documentade la esistence dal cjistiel, ma il toponim Portus Naonis si riferìs a une origjin plui antighe. Deventât contee, Pordenon al fo concedût al futûr imperadôr Albert che, tal 1314, lu vendè a Lodovì di Purcie; di chê volte Pordenon al passe di une famee a chê altre fin al 1387, cuant che al rive in man a Francesc di Carare, leât ae Cjase di Austrie di relazions di parintât. Par dut il Cuatricent, la situazion no fo trancuile e di cheste continue tension e aprofità la republiche venite che tal 1508 e cjapà possidence de citât, infeudant il condotîr Bartolomeu di Alvian. Cuant che il fi Livi al murì, stant che al jere cence erêts, Vignesie e tornà a cjapâ il podê su la citât, nomenant un proveditôr cjapitani par che le guviernàs; le mantignì però simpri autonome dal rest de Patrie. Inte citât, siore di viodudis sugjestîfs e di cjasaments preseabii, al è ancjemò il cjistiel, trasformât in preson, e cualchi rest des difesis antighis.


text:
Annelies
James Whitbourn
“Par dute la zornade o sint chescj discors […]. Nuie di legri. I siôrs dal lozament segret a son catastrofics intes lôr previsions esplicitis […]”
(Il diari di Anna Frank – joibe, ai 3 di Fevrâr dal 1944).
Vivi une vuere e sorevivi, dal sigûr une situazion che nissun no si augurarès di vê di frontâ. In acuardi cul timp presint, il conciert al torne a rivivi la sfide di Anna Frank che intal so diari, dì par dì, e conte lis pôris, lis sperancis, il cûr e la resistence di une frute ebree costrete ae clandestinitât e ae deportazion. Il diari, voltât in plui di 70 lenghis e inserît de UNESCO inte Liste des Memoriis dal Mont, al ven rielaborât de scritore Melanie Challenger e al devente il libret di Annelies di James Whitbourn. La opare, inte sô version di cjamare, e ven proponude pe prime volte in Italie e afidade a artiscj zovins cun mancul di 35 agns intun ensemble che al previôt piano, violin, violoncel, clarinet, un sopran solist e un côr di cjamare.
Prime nazionâl
Jentrade libare
PROGRAM MUSICÂL
J. Whitbourn (*1963) – Annelies (2004)
(tescj di Melanie Challenger)
1. Introit – prelude
2. The capture foretold
3. The plan to go into hiding
4. The last night at home and arrival at the Annexe
5. Life in hiding
6. Courage
7. Fear of capture and the second break-in
8. Sinfonia (Kyrie)
9. The Dream
10. Devastation of the outside world
11. Passing of time
12. The hope of liberation and a spring awakening
13. The capture and the concentration camp
14. Anne’s meditation
musiche James Whitbourn
Delia Stabile, sopran
Yuxuan Jin, violin
Cecilia Barucca Sebastiani, violoncel
Chiara Bagolin, clarinet
Alessandro Del Gobbo, piano
Academie dal Côr dal Friûl – Vignesie Julie
Anna Molaro, diretore
un progjet Fondazione Luigi Bon, vicino/lontano e Mittefest2022 par Mittelyoung
Anteprime speciâl Mittelyoung 2022


text:
Ai 22 di Lui la Cort internazionâl di justizie e à dite che la declarazion di indipendence dal Cossovo no va cuintri de legalitât internazionâl. La sentence e je la rispueste al guvier di Belgrât che al veve domandât ae Cort di pronunciâsi su la legalitât de indipendence declarade in maniere unilaterâl dal Cossovo ai 17 di Fevrâr dal 2008.
I COMENTS_ Denant di cheste sentence lis reazions a son stadis une vore diviersis. Pes autoritâts serbis, dal moment che no si trate di un at vincolant, nol cambie nuie rispiet ae risoluzion ONU 1244 che e fevele dal Cossovo tant che di un teritori inmò sot de sovranitât serbe. Pal guvier di Pristina, vuidât dal prin ministri Hashim Thaçi, cheste sentence e da plui fuarce al Cossovo e e permetarà di cressi il numar dai stâts che lu ricognossin tant che sogjet indipendent.
La decision di Cort internazionâl di justizie, dut câs, e à un pês che al va plui innà dai rapuarts jenfri Belgrât e Pristina par vie che e rapresente un precedent no di pôc sul plan internazionâl. Prin di dut par chei teritoris che si cjatin bielzà intune situazion similâr a chê dal Cossovo, ven a dî une indipendence di fat, ma cence un ricognossiment internazionâl plan.
ALTRIS REALTÂTS câs, par esempli, de Ossezie meridionâl, de Abcasie e de Transnistrie. Cun di plui, il guvier bosgnac nol à platât la sô pôre che la decision de Cort e dedi un sburt ae indipendence de Republika Srpska, o sei la part serbe de Bosgne. La sentence, però, e je stade cjalade cuntune vore di interès ancje di chês comunitâts nazionâls che a vuelin deventâ indipendentis. Nol è un câs che ai prins di Avost, intant des Ghjurnate di Corti, i rapresentants dai partîts indipendentiscj de Corsiche, dal Paîs Basc, de Catalogne, de Sardegne e de Gnove Caledonie a vedin dite che aromai «la acetazion de ipotesi indipendentiste e je deventade realtât».
DIFICOLTÂTS CONTINUIS_ In Cossovo però la situazion e reste dificile. Cualchi zornade daspò de sentence de Cort internazionâl di justizie, la fuarce di polizie internazionâl e à comunicât che e passarà in man aes autoritâts cossovanis la protezion dai lûcs sacris serps in Cossovo. Une decision che la comunitât serbe e à cjapât une vore mâl a front de esperience di violence vivude intal 2004. Ai serps no i plâs nancje la intenzion dal guvier di Pristina di fâ sù gnovis struturis te part Nord di Mitrovica, di là dal flum Ibar, là che la popolazion e je a maiorance serbe e la uniche autoritât ricognossude e reste chê di Belgrât.
Carli Pup
TERITORIS – INTERNAZIONÂL. Plui fuarce aes rivendicazions indipendentistis............
Ai 22 di Lui la Cort internazionâl di justizie e à dite che la declarazion di indipendence dal Cossovo no va cuintri de legalitât internazionâl. La sentence e je la rispueste al guvier di Belgrât che al veve domandât ae Cort di pronunciâsi su la legalitât de indipendence declarade in maniere unilaterâl dal Cossovo ai 17 di Fevrâr dal 2008.


text:
Bants e avîs
Bant pe presentazion di progjets di ricercje, finanziament L. R. 2/2011
Al è jessût un bant pe presentazion di progjets di ricercje di finanziâ midiant dai fonts de L. R. 17.02.2011, n. 2 “Finanziaments al sisteme universitari regjonâl” – Assegnazion an 2017.
Il bant al è indreçât ai docents e ricercjadôrs de Universitât dal Friûl che a sedin aderents dal Cirf.
I progjets a varan di fâ riferiment a ativitâts di ricercje, sperimentazion e documentazion su la lenghe e leterature furlane, su la storie, economie, societât, tradizion e patrimoni culturâl, artistic e dal paisaç dal Friûl.
Il finanziament massim par ogni progjet al è di € 3.000,00.
Il tiermin pes presentazion des domandis al è ai 23 di Fevrâr dal 2018, a misdì e mieç. In zonte il bant e il modul pe presentazion des domandis.


text:
Mal d’amôr
4 coments On Mal d’amôr
-
Siore Egle. Vere l’amôr al è nuie altri che un un biel pinsîr. Chel sium che no si è mai fat veretât; il vin tant bramât e che no vin mai cerçât. O miôr ancjemò, chel biel stâ dal nestri spirt che si pues cjatà scrivint, o imagjinant leint la storie di Irme che o ai a pene lete. L’amôr al simpri chel: chel che une volte e clamavin "Amor Cortese": la femine, o l’om dai nestris siums. Gracie pe conte e cirin di no sveâsi.
-
A mi fâs pensâ masse ai furlans di une vôlte che pluitost di esprimi i sentiments che vevin a podevin ancje murî. Forsit ducj o vin vût di passâ par lí ma al contrari di Nelo, o disarés ch'al sarès ore di sveâsi e di cirî di inventâ une maniêre da dî in furlan ce che no sin inmó rivâts a nomenâ: La felicità, le bonheur, the happiness che in dut il mont a si cognós e che da nô a si rive juste adore a dî che le miôr vite a é chê che no sin rivâts a vê.
Jaio
-
Jaio tu âs viert un biel cantin: la nature dai Furlans, soredut de nestre gjenerazion. Vere e jerin une manie coions che di front dut ce che al jere biel e al saveve di jonte al puçave di pecjât. Tu podis crodi se si tratave di meti in vore ancje il plasê de cjâr. Vere chel furlan li, tal ben e tal mâl, forsit, un fregul lu vin vin miorât. Dut chest però di no confondi cul misteri, cu la brame dal amôr che vin dentri ognidun di no, ancje se une di scuvierzerin che al è une forme di nevrosi ancje chel.
Nello Malisano
-


text:
10 agosto 2010
Furlan is better! Peraule de Ministre Sandra Pizzolitto
FRACAIT CHI PAR LEI DUTE LA INTERVISTE
1 commento:
- Christian Romanini ha detto...
-
Un numar, chel di Avost che al continue a fevelâ di emigrazion cuntune altre interviste a Pieri Pittaro, president di Ente Friuli nel Mondo e une photogallery storiche, gjavade fûr propit dal archivi dal ent di borc dal sâl.
Pes rubrichis si ricuardin lis pagjinis internazionâls su Austrie, Slovenie e popui cence stât in Europe, la pagjine tecnologjiche su lis novitâts in Internet par furlan e la rubriche dedicade ae leterature. Il gjornâl si siere cul viaç a Sant Jacum di Galizie contât midiant lis pagjinis scritis di pre Beline “A Sant Jacum, là che al finìs il mont”.
Tal archivi dal sît www.lapatriedalfriul.org si puedin lei ducj i contignûts de riviste fint al mês passât. Si ricuarde che “La Patrie dal Friûl” si le cjate tes miôr librariis e ediculis o si ricêf a cjase par abonament.
- 13/8/10 02:29